khistorydata/jeongjo-sjw-relations huggingface dataset:
정조 13년 · 목
該府啓言沈象奎兪漢㝢口招以爲渠昨日以抄啓文臣之晚時待令責敎至嚴而有退定之命故和衣假寐以待試官之來聞承旨回待之望蒼黃進詣則試官講員已皆齊會此莫非不能小心奉公自犯慢忽之科云矣請上裁敎以晏起與否姑無論來會處所昨有下敎則身在一院曰以不聞知者非聾則瞞也出身則未久地處則何如而觀其爰辭不可但以駭然言特念不折之意非不知無痕勘放而長此伎倆與手叚其流之害可勝言哉晚赴委折除之瞞供一款更爲嚴問捧口招而及覆詳覈俾無敢如前欺隱今人何遽不若古人況於昨日課試以晏殊乞命他題做表古之人私作猶不欺此胡大事如是周遮乎以此添問目取招又啓言沈象奎口招以爲身在闕中豈不知處所而誤認試官入來之門路者莫非愚迷昏錯之致而自歸欺瞞之科震越慚悚欲鑽地以入而不可得云兪漢㝢口招以爲來會處所非不知之而曾見講製時閣臣之爲試官者先到閣中臨時詣閤故待其入來欲爲隨往而毋論試官之從何入來身在禁中固當趁早待令惰怠成習輦路柢迎未隨諸員之後金吾對供自歸欺瞞之科慚悚震懍無所容措云矣請上裁敎以昨今必與在直閣臣同在一院則設行之處所柢迎之門路來待之早晚宜無不知而初供再供或吞或吐終不直陳實狀渠等罪狀萬萬痛駭昨日知委時與誰參聽今此欺聽又何意思前此雖欺隱今若吐實則渠輩當宥出已綻露之事雖欲掩覆得乎無論此事他事立朝持身無出一直字則焉敢如是依違彌縫右項判付內條件一一反覆嚴問期於得情又啓言沈象奎口招以爲甘睡所致覺未免後時不能預先待令則怠慢之罪實合重勘閣吏之知委亦與兪漢㝢同聽而前此再供則但欲明待試官遲滯之由而言不達意終爲游辭之歸死有餘罪云兪漢㝢口招以爲設行處所與諸僚親承口傳下敎閣吏知委時與沈象奎同聽而怠慢所致未免晚到遲待試官已極愚迷欲明事實跡涉分疏自陷於欺瞞之科云矣請上裁敎以再昨日以通化門內柢迎及來待之意閣吏傳于待敎之際待敎與渠等二人同坐參聽已發査問之下渠等之自初曰以不聞知非欺隱乎況參聽之人卽金履喬徐有聞云爾則屢問之下終不直陳抑何意思更爲嚴問取服又啓言沈象奎口招以爲參聽一款最初傳旨未承覈問之命故不敢贅陳及伏承再供判付略陳實狀再昨閣吏之知委旣在晚後而金履喬徐有聞以課券之未了尙在院中渠必聞之而坐處稍間兪漢㝢則同席參聽故昨日三供中初不引二人爲證者焉敢有一毫掩覆之計而昨於閤外區別書入之時以建陽門未開懸錄者雖不出口此尤首當自暴者而及至納供之時旣非判付內問目故不敢猥陳云兪漢㝢口招以爲再昨日應製之時金履喬徐有聞最後出去則知委之時亦必參聞而不能歷陳指告者莫非罪上添罪之端而當初建陽門未開之說雖不出口事會倉卒卞白無路故只與試官云云而止及至爰辭非判付內問目故不敢贅說因此前後供辭轉益矛盾云矣請上裁敎以欺隱之罪姑舍是供中贅及建陽門未開一款渠等罪狀萬萬痛惡此事何關於渠所犯而問目外不緊說話無難說道殆若因此事得罪者然乎若使渠等自初供以伊日知委雖已參聞未諳事例與門路未卽趁時來待納招則罪不過大則罷職小則付過放送乃敢彌縫依違隨問漫應到今忽以不干不當之事如是爲說本罪之外添一妄度之罪此供辭勿施其委折更爲嚴問以聞又啓言沈象奎口招以爲俄者納供時贅及建陽門未開一款槪欲悉暴伊日事狀反陷問目外贅陳之罪因玆而旣犯欺隱之科又速妄度之罪萬死難贖云兪漢㝢口招以爲初旣未諳格例不卽待令而一味游辭自速欺隱之罪末又欲陳事實而贅及他說又陷妄度之科前後罪犯去益罔赦云矣請上裁敎以更令發問徒涉屑越姑且參酌以渠輩罪狀勘以詐不以實卽準備之律而特付不屑之科施以末勘之末勘無論出六前後勿擬於通擬之望勿園於會園之職事分付俾渠等忍耻刻苦不欺君勿忮人蓄銳而懋實小心而下氣永作醇謹平穩之人則十倍勝於做不緊功名取無限狼貝此乃非爲渠等爲渠等乃父乃祖也卿等以此判付渠等處讀宣嚴飭放送○敎曰名以王府幺麼年少新進不能嚴問得情以致屢番飭敎自昨至今口招之數至於四五次之多該堂事極爲駭然赴坐堂上從重推考
정조 13년 · 강
遞承旨金思穆以徐鼎修代之尋遞以南鶴聞代之前望也
정조 13년 · 목
思穆鼎修有身病故也○政院以鶴聞方在罷散稟命敍用
정조 13년 · 강
命捕將嚴問昭寧園丁字閣放火人捧供以聞
정조 13년 · 목
捕廳以放火罪人私奴令乭○園軍金順大鄭二八捉來啓敎以便近公廨右大將進去嚴問捧供草記
정조 13년 · 강
有政吏曹判書李▣參判金文淳進
정조 13년 · 목
以李祖源爲吏曹參議李顯道爲持平柳耕爲正言李埦爲修撰禹禎圭加通政通禮仕滿故也
정조 13년 · 강
御春塘臺行官弓試射
정조 13년 · 목
別單壯勇衛閑良崔聖起柳葉箭五中閑良金世禎牢子兼司僕方順大武藝廳閑良朴仁浹禁軍閑良金得宇李慶億尹大運柳葉箭四中閑良李宗亮扈衛軍官閑良朴枝盛柳葉箭貫一中邊二中竝直赴殿試出身金弘奎金德行知殼官折衝王道源柳葉箭四中竝邊將除授禁軍閑良李廷臣柳葉箭三中半熟馬帖一隻賜給○訓鍊都監官弓中日柳葉箭入格單子北營入直把總金景濂邊四中陞敍禁衛營官弓中日柳葉箭入格單子南別營入直哨官柳載河邊五中加資晝仕敎鍊官折衝李重瑞邊三中弓箭一部賜給
정조 13년 · 목
御題墜勢策命在家製進副司正丁若鏞三中居首
정조 13년 · 목
承旨李集斗啓言入侍座目史官親書法意甚重注書徐有聞以下隸替書雖緣生疏不可無警請推考從之
정조 13년 · 목
戶曹啓言嶺南兩倉漕船旣皆到泊而忠淸監司狀啓則後到狀啓中平薪鎭過去日子十九日之九字竝與狀啓封進日子二十九日之九字一倂刀擦其委折査問以啓事命下矣問于左漕倉差使員龜山僉使朴枝萬則以爲去五月十九日過平薪鎭云取考平薪僉使護送狀則亦以十九日過去矣道啓中九字刀擦或因傳書之誤末乃刀改之致而奏語文字何等重大初不致察乃有逐行刀擦爲擧十九日平薪過去形止二十九日始爲封啓者亦涉稽忽請當該道臣重推允之
정조 13년 · 강
命罪人私奴令乭等移送秋曹照法處斷
정조 13년 · 목
捕廳啓言罪人令乭處嚴覈放火委折則以爲渠以本園守奉官安弘迪之奴子與本園廳直金順大金命吉園軍鄭二八等相議捕山鳩於丁字閣後面渠則持炬順大等隨到火延薍簾驚惶罔措各歸直所火勢漸熾故順大急告守奉官仍卽擈滅云罪人金順大金命吉鄭二八等所供皆同罪人張斗直則以爲渠聞令乭等捕鳩之議泛然聽之深夜忽聞起火之聲急告守奉官擈滅云矣私奴令乭以園官奴子莫重之地敢爲擧火致此延燒萬萬凶獰金順大等俱是園屬其所謹愼尤倍他人而與令乭同惡相濟有此驚悚之擧論其罪狀與元犯無間張斗直身爲守僕旣聞捕鳩之說聽若尋常終致失火亦極痛惡請竝送秋曹照法處斷允之
정조 13년 · 목
敎曰大臣傳諭掩置不奏當該坐直承旨遞差
정조 13년 · 강
有政吏曹判書李▣參判金文淳參議李祖源進
정조 13년 · 목
敎曰今聞知申言事勢宜諒提調尹塾許遞今日政差出○以禹禎圭爲敦寧都正徐有隣爲內局提調○慶尙監司洪檍以安東兼任鎭營將李長喆牒呈本府居前修撰李顯靖四月身死啓敎曰觀於狀辭曠官可知事實雖未知之宰臣廉隅不可不念該府使改差今日政各別擇差仍令不多日辭朝○以具㢞爲大司憲朴長卨爲執義李遇濟柳河源爲掌令李升運朴孝成爲持平黃樟爲正言韓用龜爲安東府使
정조 13년 · 강
咸鏡監司李秉模以南關分賑饑口穀數馳聞
정조 13년 · 목
狀啓以爲今月中巡分賑狀今玆齊到而比初巡減數爲四十九口以飢口穀數開坐于後安邊德源文川高原四邑今月終巡可以畢賑永興以北諸邑麥農稍晚更觀民情進退計料端川府飢口五千四百四十折米一百三十四石三斗八升○救急折米十八石四斗三升醬十八石三斗六升零藿二十二同十二注之○粥田米七石三斗八升太五石六斗六升鹽十斗八升零利城縣飢口一千八百十一折米四十七石九斗一升○救急鹽十二石一斗一升北靑府飢口三千三百九十四折米八十四石十二斗三升○救急折米九石八斗鹽六石十一斗八升零○粥田米三石五斗九升零太三石五斗九升零鹽六斗七升零洪原縣飢口一千四百四十九折米三十七石八斗六升○救急醬四石十二斗四升零咸興府飢口二千六百六十九折米六十五石九斗三升○救急醬五石八斗零定平縣飢口一千六百二十三折米四十石二斗三升○救急折米三斗七升永興府飢口四千五百八十七折米一百十五石十四斗三升○救急折米三十石八斗七升鹽十五石四斗三升零高原郡飢口一千三百六十一折米三十四石三斗五升○救急折米一斗六升零醬四石八斗零文川郡飢口一千七十九折米二十七石二斗五升德源府飢口六百二十八折米十五石十四斗九升○救急折米七石三斗一升零醬二石一斗四升安邊府飢口一千四百五十七折米三十五石六升○救急爋造九石十斗七升鹽九石十斗七升已上飢口二萬五千四百九十八折米六百三十八石六斗二升救急折米六十五石十四斗五升零鹽四十三石十二斗九升零醬三十五石三斗五升零爋造九石十斗七升藿二十二同十二注之粥田米十石九斗七升零太八石十二斗五升零鹽一石二斗六升零
정조 13년 · 강
召見繕工提調李文源于誠正閣
정조 13년 · 목
文源啓言臣看審光陵思陵東七陵安香廳以下公廨則擧皆有頉勢將及今修葺矣健元陵令黃瑗顯陵參奉趙鎭宣思陵參奉申文顯光陵直長林兼遠穆陵參奉李永錫徽陵參奉洪履簡崇陵參奉趙用鎭惠陵令朴尙春元陵參奉洪景斗請依恭順陵公廨修改時兼監役例使之着意董役從之又啓言九陵公廨及墻垣修改今將擇日擧行矣所入物力請令戶惠廳商量分排趁期輸送從之
정조 13년 · 강
有政吏曹判書李▣參判金文淳兵曹判書李文源進
정조 13년 · 목
以李亨元爲承旨金頤柱爲知春秋洪秀輔南憲喆金思穆爲副總管
정조 13년 · 강
命承旨南鶴聞遞差吏曹判書李▣越俸一等
정조 13년 · 목
敎曰近來臺風雖曰掃地監察茶時之未嘗一日或闕卽三百年流來臺風昨日不稟當該承旨遞差○因監察茶時啓辭敎曰違牌及未署經外兩司在外及未肅拜人竝許遞政官待開門牌招開政近來吏判行政輒以在外老病衆所共知情勢人苟然差出以致臺廳長銷竝與署經常事無以擧行極可訝惑當該判堂越俸一等
정조 13년 · 강
命承旨李集斗遞差禁衛大將金持默從重推考
정조 13년 · 목
禁衛營以本營哨官柳載河加資代以加設哨官李景奎陞實啓敎以堂上窠令該曹待窠擬入○該營以騎士別將兩望擬入敎曰當該捧納承旨遞差該營將臣處爲先問啓○政院啓言問于禁衛大將金持默處則以爲臣昏迷顚錯今日本營騎士別將及騎士將望雖已區別書送而及其正書望筒之際更不能致審有此錯誤之境莫非臣矇然之罪不勝惶懍云矣敎以爲先從重推考
정조 13년 · 목
禁府以燕歧前縣監趙好彥原情啓請刑推敎以付過放送
정조 13년 · 강
遞承旨李亨元以趙▣德洪仁浩爲承旨前望也
정조 13년 · 강
命罪人私奴令乭嚴刑減死爲奴
정조 13년 · 목
刑曹啓請私奴令乭旣已承款依例結業取招後稟處金順大金命吉鄭二八等分輕重照法嚴勘當該守奉官安弘迪令該府拿問處之敎以簾爇窓燃與眞箇失火有異昔在宮帷偸竊時設鞫事欽恤之聖敎屢巳仰聆戊戌本園神御床褥席偸竊漢定律也亦以仰體伊時聖敎之意有分等處分況今番異於失火尤異於放火宜有參量決處之擧令乭嚴刑減死爲奴順大命吉分等照律放送二八加等勘律斗直嚴刑一次永除園屬今雖以捕鳩究竟疑不在此官員之勘罪有違法典定式守奉官安弘迪除非實病或緊故之時無得推移限陞遷間仍直凡係守護之節出意見竭誠擧行之意嚴飭分付
정조 13년 · 강
飭壯勇營善騎隊私習及作統之式
정조 13년 · 목
敎壯勇營曰各哨軍兵紀律不嚴約束不明而馬軍爲尤甚每朔私習三次內初次則九隊每日輪隊爲之再次則三旗每日一旗式爲之三次則合一哨爲之則渠輩勞勣別無所加技藝成就似有實效依此爲之作統之法雖嚴隊下軍散在各處無以節制以附近居生人換隊釐正後軍案更爲修正
정조 13년 · 목
技藝超等入格別單善騎隊兼司僕都潤身馬上才超等巡令手兼司僕全就興新劍超等以上兒馬帖一隻賜給
정조 13년 · 강
敍吳載純金祖淳閔昌爀
정조 13년 · 목
敎曰不過申飭前試官吳載純前待敎金祖淳敍用竝仍任前職左右史不備被罪稍久前翰林李相璜給牒敍用仍令該曹口傳還付竝卽牌招入直○敎曰雖甚駭然不過一時申飭前校理閔昌爀蕩滌敍用
정조 13년 · 강
有政吏曹判書李▣參判金文淳進
정조 13년 · 목
以金思穆爲承旨李敬一爲大司諫李思祚爲執義宋銓爲司諫李秉喆李錫夏爲掌令韓致應爲持平李太亨爲獻納韓興裕朴宗正爲正言
정조 13년 · 강
飭海西嶺南癘疫人顧助
정조 13년 · 목
以黃海監司李洪載各邑癘疫方痛五百四十四名死亡一百二十二名民事悶慮事狀啓敎以着意盡力救療其中貧窮不能自辦聊生者自官各別顧助俾有申飭之實效事嚴飭行會又以慶尙監司洪檍各邑染疾方痛五百七十七名死亡九十名向差四百二十名狀啓敎以救療等節蓋加盡心其中貧窮不能自辦聊生者自官各別賙給俾無一民札瘥之患事令廟堂嚴飭行會又以全羅監司尹行元求禮縣去月二十三日四日大雨川水迅急民家漂流二十九戶事狀啓敎以給材助糧等事切勿例飭着意擧行之意嚴飭小戶所受還上停退殘戶還上身布蕩減事分付
정조 13년 · 강
黃山察訪柳雲羽上疏賜批
정조 13년 · 목
疏略曰黃山在梁山郡距萊府五十里驛前有大江乃洛東下流綰嶺南七十州水口嘗築東西堤拒水丁未大浸決東堤驛民上龥給丁完築但西堤濱江潦水囓岸間多壞決若不及時繕補恐致非久墊沒請待明春修築以莫民居東萊府倭館宴享時府使及裨將譯官所騎馬十餘匹書丘從三十餘名待檄起送每月三四次獨當其役不勝偏苦大抵東萊府使例以宴享使乘馹朝家置馹所以待使客倭館在境內府使行境內非使客焉用乘馹以彼小小體例貽此久久痼弊事誠無謂至若蘇休兩驛臺章所登天鑑已燭其殘敗之由宴享人馬逐朔供饋萊府雖給糧蒭多日留連不能無費自爾受病擧皆流亡年前廿結口力給受賜已多惟此一款不爲變通則兩驛貞疾終不得蘇請萊府宴享人馬以本府擧行以息民勞驛路有閒劇故復戶分多寡當初倭館在熊川自姑爲劇黃山爲閒自如復戶二千餘結黃山一千二百餘結伊後倭館移設釜山黃山爲劇自如爲閒復戶依舊事役倍前民人擧願依自如例受復戶零數復戶加給有難輕議宴享人馬亦未遽罷則抑有一道自如驛有亦項省法南驛金谷良洞皆距萊府不百里宴享人馬通黃山自如排朔分勞役可使均請令自如道分當宴享人馬以紓民勞馬位及復戶及長走位者所以爲驛民制產驛民每歲私賣一結稅直十金一斗種直五六金者以一二金賤賣逐年預鬻號有孫曾接位復私賣買竝論徒配禁斷非不嚴切奸民恣相違犯請另飭邑驛一一摘發勘罪以杜民奸馬價自前皆責于民大馬四五百金中馬三百餘金故一民出十餘金愁嘆載路臣依民願議道臣團束各驛所受復戶千結收取作錢分給馬價次防諸般役錢雖近剜肉醫瘡實爲對症投劑請令上營別加句管磨勘虛實以寬民力黃山本是炎鄕馬匹每取胡馬胡馬性不耐暑尠支三年我國土產旣習水土其價且廉請自今大中馬必立土產永爲定式長走位田驛民自前耕食密陽慶州屬驛民中間私自賣賭不卽覓還買者堅執不歸訟冤營邑積年未決且馬位長走位川沙及覆在在皆然密慶居多通編有曰驛田災傷充給廢寺田及屬公田請令査實決田訟給田代以足民食今良役輕驛役重爲驛民者百船謀避間多放贖年前特敎重勘前後郵官仍命限年還屬雖袪此弊且有所失通編有曰驛吏娶良女生男爲驛吏女爲驛女驛女嫁良夫生男爲驛吏今驛女嫁良夫所生皆從父爲良人驛民耗縮爲郵官者一未依典推刷者蓋以不待朝令遽自搜括非徒民人怨讟必多守宰沮敗未敢輕擧無法則已有法當行請嚴査邑籍驛案推良夫所生以增驛戶黃山距京九百里距燕不知幾千里每年冬至使行發送善馬二匹縱能生還更難乘載黃山乃南邊終路與龍灣同宜加優異請持免赴燕馬匹以柔遠人凡矯弊有利于左不利于右者又有害于前不害于後者必酌量其間去其偏重泰甚伏乞持軫採納竝下廟堂及道臣稟處施行俾解殘驛倒懸俾守邊門馹路批以本驛凋弊曾所稔聞所陳諸條卽令廟堂一兩日內草記稟處俾有釐弊之實效
정조 13년 · 목
禁府以允益遭父喪請依法典給由過葬還配命放送
정조 13년 · 강
慰諭御史鄭大容以北關五月中巡分賑飢口穀數馳啓
정조 13년 · 목
吉州牧五月中巡飢民二千五百五十七口折來六十三石十四斗○粥折米一石十二斗零○救急折米十五石七斗九升零鹽三石十二斗五升零醬五石七斗零藿一同四注之零明川府飢民一千六百四十六口折米三十八石十三斗零○粥折米一石一斗零○救急折米十石零鹽一斗六升零醬五石一斗八升零藿五同五注之零鏡城府飢民二千四百六十五口折米六十石八斗零○粥折米二石一斗零○救急折米九石四斗零鹽十斗零醬二石九斗零藿五同八注之零富寧府飢民四百口折米九石八斗零○粥折米四斗七升零○救急折米三石一斗零鹽四石一斗零醬八斗零藿四立茂山府飢民八百八十口折米二十一石十斗零○粥折米九斗七升零○救急折米九石四斗零鹽九斗九升零醬八斗八升會寧府飢民一千六百三十口折米四十石五斗零○粥折米一石八斗九升零○敉急折米八石十一斗零鹽一石八斗零醬二石八斗零藿六同四十注之零鍾城府飢民六百九十四口折米十八石七斗零○粥折米六斗零鹽二斗零醬一石五升零藿三同二十六注之零穩城府飢民九百八十一口折米二十五石二斗○粥折米五斗九升零○救急折米五石五斗八升鹽一石十斗零醬八斗八升零藿三同三十注之零慶源府飢民五百七十四口折米十四石七斗零○粥折米八斗零○救急折米七石零鹽一斗五升零醬十三斗零藿一同七注之零慶興府飢民八百五十三口折米二十二石二斗零○救急折米十石九斗零鹽一斗零醬一石十斗零藿三同三十九注之零城津鎭飢民四百二十六口折米十石十二斗零○粥折米三斗零○救急折米一石九斗零鹽七斗六升零醬四斗零藿四十二注之零已上飢民一萬三千一百六口分給折米三百二十六石二斗零粥折米九石九斗零救急折米八十石十斗零鹽十二石七斗七升零醬二十石十三斗七升零藿三十一同五注之零
정조 13년 · 강
飭禁御兩營軍兵試才
정조 13년 · 목
禁御營入直軍兵等中日試才單于敎以二百餘名砲手入格只是八名餘皆不中寧有如許紀律若能上番前各別抄擇時加鍊習必無是也該邑守令指名自本營草記勘罪雖以卿言之合操未久皆是新番軍容有可恕之端而自後中日又復如是無形卿難免其責以此惕念知悉又以御營廳入直軍兵等中日試才單于敎以二百十七名試放一中以上僅爲六名反不如禁營入格之數名以宿衛抄上不知裝放之類苟充上送卿則莅任屬耳軍亦皆是新番卿則姑不處分上番前不善抄定與肄習之罪自本廳草記處置後勿如是之意嚴飭卿亦惕念
정조 13년 · 목
刑曹啓言卽接典獄署牒呈則獄中時氣熾盛重囚多有方通云日次罪人等竝姑停推分付兩醫司請各別救療允之敎以死囚外獄外保授○因刑曹都囚徒敎曰京囚已究竟之類每欲一番査閱而近因諸道査案之酬應未果今聞本曹草記獄中有傳染之病云政合軫恤日次罪人結案罪人等判堂與亞三堂詳閱文案單抄判堂登對稟處須卽擧行俾無後時之歎更査秩中鄭盤奉等六名移置曹內待獄中乾淨還囚而還囚前期於詳査以聞未究覈秩中李慶泰等二名及奴令乭等五名亦爲曹內保授而其中令乭等先卽勘處諸堂詳閱稟處條中金鍾輔之證援已絕張運昌等之互相推諉吳乭山之齒咬泰貴旣因泰貴之先以手探口則右項諸囚跡固罔赦情或可原乎外此諸囚原文案未能領會姑不提敎先從鍾輔等具意見草記稟處○敎曰近見諸道狀本往往有染痛處平民救療才令廟堂別關嚴飭而獄囚則獄中如有如許病勢不但薫染可慮所犯俱合當死死非其律有乖哀矜欽恤之政更令廟堂嚴飭諸道道內各邑囚繫中或有方通之類乾淨間須卽從便移囚或保授年前欽恤典則頒下時以掃滌等事飭諭京外値此炎令雖係無病之處理宜申令此意一體嚴飭
정조 13년 · 강
命御將李邦一禁將金持默推考
정조 13년 · 목
御營廳啓言宿衛上番軍抄擇法意甚嚴而今此原春京畿兩道閏五月當立番軍試射放入格只爲六名請鐵原府使鄭忠達淮陽府使姜演金城縣令魚用謙楊口縣監宋厚淵金化縣監吳在斗安城兼任竹山府使李尙說陽城縣監李榏原春道兼把總伊川府使李命勳京畿左道兼把總衿川縣監任好常竝令該府拿處原春監司李度默京畿監司趙鼎鎭竝從重推考敎以五哨旣不竝試於中日則各邑守令混請勘罪事甚不察似此無難之事擧行如是駭然卿則推考更爲區別草記禁衛營啓言全羅道閏五月當軍士試放入格如是數少當該守令金堤郡守李復燮玉果縣監朴東俊兼把總益山郡守鄭東愈任實縣監鄭昌老請令該府拿處兵使李潤彬從重推考敎以擧行之矇然無異御廳卿則亦爲推考更爲區別草記御營廳啓言安城軍六十一名內得中一名振威軍二十六名內得中二名陽城軍四十名內得中一名鐵原軍五十四名內得中一名楊口軍十五名內得中一名淮陽軍十三名金城軍十九名金化軍二十六名則全數不中當該守令淮陽府使姜▣金城縣令魚用謙金化縣監吳在斗拿問處之兼把總伊川府使李命勳一體拿處原春監司李度默從重推考允之敎以觀此區別名數每邑十餘廿餘名中無一名入格猶無足爲怪且與禁營金堤郡之百餘名內只一名入格亦有間焉三邑守令及兼把總爲先從重推考此後各別申飭禁衛營啓言金堤軍一百三十名內得中一名潭陽軍六十四名內得中五名玉果軍四十四名內得中二名當該三邑守令及益山任實兩邑兼把總請竝令拿問勘處兵使李潤彬從重推考允之敎以本營上番軍皆宿衛闕中事面異於御營軍此後中日及試財時如有如前不勤該把總必於考績嚴行黜陟以爲懲勸之地親臨試財全哨闕榜者該邑守令草記論罪以此意嚴飭而今番則係是申令之初該守令及兼把總等姑先從重推考其中金堤郡之百三十名內得中只一人事極駭然該守令依草記拿處
정조 13년 · 강
敦寧都正禹禎圭以無敦寧陳疏乞遞踏啓字
정조 13년 · 강
命漢城府頹戶恤典卽爲題給
정조 13년 · 강
皇壇望拜禮命以明日爲之仍齋宿于摛文院
정조 13년 · 목
政院啓言三皇忌辰望拜禮前一日以稟曾有先朝受敎而先朝庚寅閏五月行望拜禮仍命後若値閏五月望拜以閏月擧行定式今初十日太祖高皇帝忌辰日親行望拜禮何以爲之敎以明日當詣奉室行望拜禮矣○承旨李鼎運啓言奉室親行望拜禮時齋宿處所或有自內齊宿時或有別殿齋宿之例今番何以爲之敎以當於摛文院齋宿矣○敎曰明日望拜禮時侍衛入直擧行副輦置之○具翼善冠袞龍袍乘輿出協陽門詣摛文院齋宿
정조 13년 · 목
以李身晦爲執義申禹相爲司諫申稷韓興裕爲持平尹羽烈任希一爲掌令李周顯爲獻納李晴爲正言李命植爲判義禁徐有鳳爲雲山郡守徐榮輔爲校理尹尙東爲副總管○因司諫申禹相掌令尹羽烈任希一違牌傳旨敎曰與在外人許遞今日政以在京無故人差出○敎曰非情理實病耆耇則無一人無故者苟艱莫甚判義禁李命植許遞今日政問于大臣備擬○以兪漢謨爲執義李秀夏爲司諫宋景煥沈鏗爲掌令㩲恢爲獻納鄭觀輝爲持平鄭晚錫爲正言○敎曰近日臺望必求在外及不得行公人差出已甚可訝今日以備員淸齋屢有飭敎使之在京無故人中擬入則又有此許多在外吏判事節節可駭吏曹判書李▣從重推考違牌在外及未暑經人與呈告長官許遞前望單子入之待下批牌招淸齋點下中如有罷散人敍用○以李▣爲大司憲金思穆爲大司諫韓光近爲司諫金熙朝爲掌令李魯述爲獻納崔顯重朴思機爲持平徐邁修爲正言徐有大爲承旨前望也○承旨趙▣德以有大方在罷散啓命敍用○以李在簡爲吏曹判書
정조 13년 · 목
敎曰京囚中李旕福奴得福文案自是必欲商量處而一則事關命一則罪關主昨日不與金鍾輔等混同提敎矣夜見錄來者重囚方痛秩兩漢名字有之遲待稟處至於庾死甚非初意所在大抵旕福則殺越之跡元不分明實因與詞證多屬因病日前完決判付姑不直勘次律所以重民命嚴獄體也今雖更査決知無別般端緖得福則究其心未必全出於構陷上典執其迹焉逭常律況紀綱日紊習俗日渝奴主之分無異君臣一有犯科豈或容貸乎然屢年訊推足懲渠無知妄作之罪自完決之初已以畢竟酌處在於次律擬待之旕福等令該曹決放得福次律勘配出給渠家救療待其出場發配事分付○刑曹啓言奴令乭嚴刑減死定配於郭山郡其餘金順大金命吉鄭二八等分輕重照律決放張斗直亦爲嚴刑一次永除園屬之意知委該曹至於稟處條中金鍾輔自知死罪推諉於已之任昌才俾絕盤覈之階者萬萬巧惡第印形未成篆劃不明有若以木片塗踏者然似非雕刻成印專爲欺官取物此一款或爲可恕之端而罪係極律不可輕議吳石山之咬殺姜泰貴前後承款不啻狼藉鐵案巳具獄情無疑而齒咬異於毆踢本意非出必殺且辜限亦已過四日此一款或爲一分可原之端而獄體至重不可輕議張運昌以其情節尙稽置法誠極痛惋而取見文案則朴廷臣當爲此獄之首耳利誘無知之運昌冒犯罔赦之罪渠則三年乘馹行惡㗖利跡其所爲煞有首從之別今於廷臣庾斃之後以獄無兩犯之意或有差等勘斷之理而獄體至重以上三囚請依前訊推敎曰金鍾輔則僞造之律烏可逭也而印形未成篆劃不明似此之類施以次律自有常典嚴刑減死定配吳石山則咬非渠意殺亦非本情彼泰貴糞以納之手以探之自速醉漢之嚙傷況過辜限至於數日論其情與跡特邂逅也過誤也三尺雖至嚴不可無裁量之擧減死參配勘律張運昌則僞造把上偸竊馬牌年年作奸便成伎倆死律渠何敢免乎然與朴廷臣猶有首從之別廷臣庾斃則渠之究竟不必靳持亦爲減死酌決
정조 13년 · 강
備局以黃山察訪柳雲羽疏辭稟處
정조 13년 · 목
備局啓言黃山察訪柳雲羽疏批有草記稟處之命矣其一驛前西堤修築事也本驛處在萊府百里之內邊報去來邊禁糾察專管擧行而水害衝嚙驛村人民將有蕩柝之患則合有朝家別般軫念而事役大小有難遙度宜自本道審察形便酌量施行其一萊府宴享人馬自本府擧行事也接倭是交隣之事府使是奉使之人乘馹作行猶屬體貌至於幕屬譯舌一倂嚴禁亦爲矯捄之一道宜自本道人把實數酌定施行其一自如驛分當宴享人馬事也勢有豐殘途有遠近硬定無前之役反有生弊之慮宜自本道參量事情從便施行其一馬位復戶長走位驛民私賣摘發勘罪事也驛土賣買明有禁法而犯者相續莫之禁遏驛路凋殘職由於此賣者雖可痛若無買者寧有此弊此必一番大懲創然後土豪攫利之輩庶可知戢所賣土地一一無價還屬如是申禁之後弊復如前則責在郵官摘發論勘斷不可已宜自本道定式施行其一各驛所受復戶作錢分給所立馬價次防諸般役錢令上營句管用下遺在每歲磨勘事也驛民給復專爲馬政隨闕代立各驛通行之事各其預收結卜作錢收用惟在民情之從違而旣自本驛就議道臣已行則利害便否必有的見定式句管宜自本道量宜施行其一大中馬必立土產事也上中等之竝立土產本有定式而奉使之人取快一時不念驛弊必責其體大步逸者故驛屬畏罪必立㺚馬今欲矯弊責在本道先自道帥臣必以土產作騎勿以㺚種責立已立之㺚雖不可一時盡改自今爲始申明定式充代必以土產則過去使客不須爲慮宜自本道施行其一密陽慶州驛田之訟令營邑速決且驛田災傷以廢寺及屬公田査實充給事也兩邑見失驛土之積年未決未知委折之如何而査究田案豈無來歷之可卞沙覆給代果有廢寺屬公之土可合充代者則推給驛土補給災傷實爲恤弊之大者訟理事情宜自本道審察施行其一嚴査邑籍驛案推良夫所生以增驛戶事也搜括之際許多弊端不可勝言一時刷還有難許施自今驛女良夫所生毋得從夫爲良竝皆從毋屬驛之意宜自本道嚴飭施行其一特免赴燕馬疋事也此是諸道大同之從本驛擧行亦已年久今若移此措彼則替受其弊必有其處揆以事體有難許施今姑置之今此諸條請令道臣爛加商確從長措處後條列修啓如有難便之端更爲論理狀聞後稟處事一體分付允之敎曰更令回啓徒有道傍作舍之嘆自本道直決者直爲決給只以形止狀聞不得不更稟者論理回啓事分付驛馬之以土產代㺚種奚持本道爲然仍令廟堂遍問諸道其中一二道用嶺南例亦無妨以此知悉使行馬疋事以極南所在驅送極北不但難便每行關西馬代把之狀殆乎無歲無之在關西則代把不至爲難乎此亦更問關西稟處
정조 13년 · 강
遞承旨具㢞洪文泳李鼎運李書九李敬一以李祖源韓晩裕申光履李集斗申思運代之光履思運晩裕尋遞以柳焵南鶴聞金履正代之竝前望也
정조 13년 · 목
禮曹以雨勢尙未開霽再次禜祭何以爲之稟敎以仍爲設行明日受香○政院以四門禜祭何承旨進去稟命興仁之門左承旨進去崇禮門右承旨進去敦義門左副承旨進去肅靖門同副承旨進去
정조 13년 · 강
命完伯圖上荒山碑閣地形
정조 13년 · 목
敎曰今因曾經邑宰之言聞之雲峯縣荒山卽國初勝捷之故蹟而紀績之碑在山之八里許花水山下云以本邑之殘弊碑閣年久頹圮體制亦多草草守護只置僧將名色有違尊事體之意碑之西百許步又有石壁刻字刻以同苦錄又刻年月日故老至今相傳載在邑乘令道伯分付地方官碑閣地形一件圖上修補處亦以意見尾附而碑文印出本及謄本間如有之一體上送壁刻亦爲印上守護之節仍令論報意見待其報來論理狀聞事自本閣下諭于完伯處
정조 13년 · 강
左議政李性源十二度呈辭賜批不允
정조 13년 · 목
敎曰溫音屢宣冀晉接之有日懇牘又上何巽讓之至斯玆復諄諄而告之毋或望望然去也顧今艱虞多端之際奈此宵旰獨勞之憂大臣之責任不輕政宜終始無替寡昧之倚毗冞篤庶幾情志相孚百度未修期與我而共理六對久曠須待卿而稟裁不科遐心之終堅有此遜辭之連徹惟一時箴規之語寧或知以大過況兼旬調將之餘庶可痊於旡妄苟有必可去之義豈曲副之或難實無深自引之端是敦迫之不已於戲前後之批旨悉諭宜勉盡瘁而鞠躬中外之倚望方隆其勿傍觀而袖手須體至意亟斷來章所辭宜不允修撰朴基正製進
정조 13년 · 강
命未下直守令一兩日內辭朝
정조 13년 · 목
敎曰農務方殷不宜曠官近日潦水民事又關心未下直守令皆令一兩日內辭朝
정조 13년 · 강
宣傳官沈鑏等看審頹戶及農形以聞
정조 13년 · 목
宣傳官沈鑏書啓以爲臣敬奉聖敎馳往果川邑內轉往衿川北面及廣州彥州面看審則沿江田畓盡入於水沈中各穀之傷損與否且待水退可得詳知不沈水處則另無被傷而田穀中根耕稚苖間或消瀜人物則姑無渰死之患民家頹圮之數一一摘奸以來果川全頹五十戶完少頹多四戶完多頹少十戶衿川全頹八戶完多頹少十戶敎曰昨有飭敎果已着意顧恤乎今遣宣傳官先審近畿兩邑水沈處別單玆以封下先自別單所在民戶應施處恤典卽爲題給半頹等不在應式者亦爲參酌分等題給形止狀聞此外廣州金浦仁川富平等地先摘奸未及修啓別單之類無論全頹半頹其數夥然別單姑不啓下卿其卽爲嚴飭各該守宰使卽一一探察應施處卽爲題給半頹及殘獨戶水沈處原式外分等題給待快晴形止報來後卿其後錄狀啓廣州等四邑外以此意一體分付道內列邑又待快晴更遣宣傳官考其擧行勤慢幷須知悉○宣傳官金㷞書啓以爲臣敬奉聖敎馳往金浦富平陽川等地江水汎濫原野人家之漂壓田畓之沈沒在在夥然歷路所見極爲愁慘其中富平唐山面野里二十餘戶初七日大漲之時沈於水中云聞甚驚慘探問事實民人則幸不至渰溺而各自散避招集無路仍往該府待水退卽爲別般顧恤安頓之意申飭該府使李在亨處大抵農形則浦邊各穀水沈已至五六日之久而水退尙遠成實難望其餘則毋論禾穀與豆太黍粟擧皆茁茂將有大登之望早稻亦多有發穗者所經楊花津底人家今番漂壓又爲五戶已入於當部看審今不必疊陳故家座姓名不爲列錄前不恤典處亦爲一一探問則擧皆領受云矣○宣傳官具紞書啓以爲臣敬奉聖敎出自光熙門所經左右路邊及往十里東南部字內諸處民戶一一摘奸後轉到泥濘里店仍爲乘船到外場門下船轉向廣州府詳探境內水邊民家漂失及頹壓而田畓農形亦爲看審則沿江及平野處各穀之沈水今爲八日而浦落成川處巳無餘望未經水患處則早稻早黍粟已多發穗中熖中黍粟擧皆三除草而間或胚胎晩熖晩黍粟與移秧處亦盡二除草木花及早耕豆太間或開花根耕豆太今方茁茂久廢鋤役間多蹲縮之患而今年潦水無減於癸未云回澴之際豆毛浦纛島水鐵幕等民戶頹壓漂失處亦一一摘奸以來而前日恤典無一遺漏受去云矣往十里契二戶全頹八戶半頹松坡津倉底三戶全漂一戶全頹內洞一戶全頹一戶全漂廣州府十六戶頹壓纛島契一戶全漂十七戶全頹五戶半頹中村里七戶全頹二戶半頹水鐵幕里二戶全頹一戶半頹豆毛浦里五戶全頹光熙門外出幕民人則死亡只是一人漂流則無之連値滲漏呼泣哀乞之聲處處同然臣轉往松坡內洞里時聞民人金宗夏當近來歉歲居民飢寒之類或給糧或饋飯多數救活如値長霖或麥嶺之時亦如之前後費正穀爲六百餘石今番長霖洞中窮民亦多賴活而從前民人輩以此事實呈邑呈營積成卷軸以非願納助賑之故營邑不得擧論云矣敎以渠之不願登徹意實可嘉前後濟活之非出於希賞亦可知之誠心捐財歲以爲常似此義氣實所罕聞聞是鄕將官云亦與無識民人有異吏判兼帶惠堂招見其人及洞里解事頭頭人考其事實仍令賑廳論理草記褒賞以爲奬他之地○宣傳官李永喆書啓以爲臣敬奉聖敎馳往北部城內外民家頹壓處一一摘奸則合爲一百十二戶而七十七戶則自賑廳恤典已爲題給三十五戶則姑未題給合亭里望遠亭兩處三十餘戶多日水沈人物則幸免渰溺水沈各穀似無蘇醒之望而其餘田畓則別無受傷云矣全頹四十六戶完少頹多二十七戶完多頹少十八戶半頹二十一戶○宣傳官尹頤東書啓以爲敬奉聖敎馳往西部城內外遍審則民家間間有頹圮處至於沿江最低處則太半沈沒但見屋角水退尙遠詳審無路只錄其所見處頹壓而恤典已下處一一探問則擧皆受領云矣全頹三十戶完少頹多七戶完多頹少七戶半頹五戶○宣傳官李商一書啓以爲臣敬奉聖敎馳往東南部城內外頹戶形正一一看審則沿江民戶沈水多日頹圮夥然而最低處屋角沈沒水退之前圯漂與否詳知無路初七日以前之頹戶南部四十一戶東部十二戶卽自賑廳恤典已下故不入於元數矣南部全頹四十八戶完少頹多九戶半頹四戶東部完少頹多二戶半頹三戶○敎曰今年潦水日子之遲久挽近所無況水上潦漲又過多此所以沿江民戶之尤難支堪城內外民戶之全頹者自有元定恤典而近見京兆別單完多頹少之類區別置之勿論秩今年則不必拘此殘獨少戶之完頹相半以上恤典一體分等題給今聞宣傳官摘奸回奏之言沿江民戶況在水中不辨頹完者厥數亦甚夥然待水退別遣府郞與部官眼同摘奸形止後當施恤典者依例題給被水處無論大中小戶今年雜役特爲除減事令判尹知悉待竣事後判尹躬往巡察仍詢疾苦登對以奏事亦令知悉又敎曰今日因頹戶摘奸聞之夏山君孫貧不能自存靡室之狀所見矜悶云卽令該府招見其人詳問委折付之度支從厚周給後草記
정조 13년 · 강
命李勉恒家另施恤典
정조 13년 · 목
全羅監司尹行元狀啓以爲禁府都事李勉恒押付荐棘罪人時偉於濟州候風於禾北浦梁疾身死敎曰聞甚矜惻近例中相考宋斗相鄭宅潤例另施恤典事分付
정조 13년 · 강
命四門禁祭今日設行
정조 13년 · 목
政院以雨意焇霽請四門榮祭姑觀數日擧行敎以間日更擧誠有瀆䙝之嫌昨於草記允下之時受香則使之姑待今夕爲之矣今聞此啓辭亦因前例云而更觀焇晚日候令該曹草記稟旨○禮曹啓言雨意頗有開霽之望榮祭姑爲停止之意請知委敎以祭物聞已封進云今日仍爲受香行祀之意分付
정조 13년 · 강
命遣承旨馳詣受香所奉審摘奸
정조 13년 · 목
敎曰貶坐當前該曹參議參知未差之代今日政差出吏曹參判參議許遞亦於今日政差出竝待下批牌招察任○以金文淳爲吏曹參判李祖源爲吏曹參議閔鍾顯爲大司憲閔師宣爲持平崔烜爲獻納鄭東觀爲校理尹光顏爲副校理徐洛修爲禁府都事初仕也李亨元爲副總管徐有大爲訓鍊都正
정조 13년 · 강
以金光默爲都承旨以病遞以具㢞代之
정조 13년 · 강
左議政李性源十三度呈辭命安心調理
정조 13년 · 목
狀啓以爲臣自穩城歷慶興慶源還到鍾城則賑口之蘇醒到處通同還民之困於麥嶺者別加顧恤今月十二日以後陰雨連仍至十八日開霽汚下田牟麥間多被損吉明鏡則兼有初十日雹災各穀亦或被傷繼此風日調順則晚穀庶期占豐兩麥亦幾免歉輪疾則症情漸歇死亡絕少閏五月中巡分賑人口穀數及救急穀鹽醬藿數爻竝開錄于後吉州牧飢民二千五百五十七口折米六十三石十四斗○設粥折米一石十二斗六升零○救急折米五石四斗四升鹽二石四斗八升零醬四石四升零藿一同一注之零明川府飢民一千六百六十八口折米三十九石六斗○設粥折米一石一斗八升○救急折米七石十斗一升鹽二石四斗三升零醬四石十一斗四升零藿八同三注之零鏡城府飢民二千五百十八口折米六十一石十三斗一升○設粥折米一石十三斗九升零○救急折米十三石八斗六升零鹽六石十斗二升零醬四石十斗六升藿九同三十二注之零富寧府飢民三百九十九口折米九石八斗二升○設粥折米四斗七升零○救急折米四石八斗九升鹽八斗三升零醬一石五斗六升零藿三十九注之零茂山府飢民九百二口折米二十二石五斗四升○設粥折米十一斗八升零○救急折米十一石十一斗鹽一石四斗四升零醬四石十四斗九升零藿二十六同十七注之零會寧府飢民二千六百四十八口折米四十石十斗九升○設粥折米一石三斗八升○救急折米十二石六斗六升鹽一斗七升零醬四石七斗一升零藿二同八注之零鍾城府飢民六百九十四口折米十八石七斗七升○設粥折米六斗零○救急折米三石六升零監十四斗六升零醬一石十三斗九升零藿五同三十九注之零穩城府飢民九百七十一口折米二十四石十四斗一升○設粥折米五斗九升零○救急折米六石十四斗五升零監一石一斗七升零醬九斗七升零藿三同二十九注之零慶源府飢民五百六十一口折米十四石二斗五升○設粥折米八斗二升零○救急折米七石十斗八升零監九斗六升零醬十四斗三升零藿一同六注之零慶興府飢民八百五十口折米二十二石一斗三升○設粥折米六斗七升零○救急折米十七石七斗八升零鹽一石一斗四升零醬一石零藿四同十三注之零城津鎭飢民四百二十六口折米十石十二斗二升○設粥折米三斗零○救急折米二石二斗三升鹽一石五升零醬十二斗五升零藿一同十二注之零已上飢民一萬三千一百九十四口分給折米三百二十八石五斗四升設粥折米九石三斗七升零救急折米九十二石十斗八升零監十八石二斗零醬二十九石十斗八升零藿六十四同五注之
정조 13년 · 강
命嶺南臘猪鹿依前封進
정조 13년 · 목
慶尙監司洪檍狀啓以爲臘肉猪獐鹿以雉代捧便否依關辭探問列邑則慶州安東尙州咸陽義城等邑則山猪素是土產獵捉無大叚貽弊之端至於生雉雖有雌雄銃鷹捉勿拘之命而滿百之數猝難鳩聚近千之程易致腐傷昌原晉州金海巨濟南海等邑生鹿封進已成年例多雉難備不如一鹿之易得屢次詢問皆願仍舊云矣敎以依狀請依前封進事回諭
정조 13년 · 강
左議政李性源十四度呈辭賜批不允
정조 13년 · 목
批以渙誥屢宣冀至意之或諒巽牘又上慨遐心之莫回殊非所期無以爲諭念大臣有相須之義顧今日非可去之時民憂國計之茫無津涯政須作楫之手世道朝象之漸就泮渙誰任推車之功尙賴卿彌綸之才以輔我寅協之治端委廊廟庶期弘猷之濟艱調劑酸醎實籍雅望之鎭俗方眷注之不替遽辭遜之冞勤雖以疾病而爲辭可占勿藥之喜矧此憂虞之多故詎緩交修之方正宜休戚之與同莫曰去就之已決顧無必可退之義卿試思之尙有幡然改之時予所望者於戲値玆鼎席之不備益切倚重之思倘念宸扆之獨勞寧忽盡瘁之道不憚多誥更冀回心所辭宜不允副校理尹光顏製進
정조 13년 · 강
有政吏曹判書李在簡參議李祖源進
정조 13년 · 목
敎曰聞承宣言貶坐當爲磨勘云承旨不可不備員差祭承旨許遞今日政以在京無故人差出待下批牌招察任○以金思穆李亨元李敬一洪義浩爲承旨兪漢謨爲執義沈興永爲掌令李顯道李得休爲持平
정조 13년 · 강
以柳誼爲兵曹參判金履正爲參知履正尋遞以李敬一代之前望也
정조 13년 · 목
兵曹啓言本曹今日褒貶時新除授參判柳誼未肅拜參知金履正差祭參議朴宗岳當入直臣獨爲褒貶曾無前例參判柳誼請卽牌招入直允之敎以差祭參知許遞前望單子入之待下批一體牌招竝令先磨勘後謝恩
정조 13년 · 강
遞承旨洪義浩以曹遠振尹㬦爲承旨前望也
정조 13년 · 목
義浩以其兄仁浩方帶左副陳疏乞遞故也
정조 13년 · 강
以金載翼申馥爲校理李羲觀爲副校理尹行任徐榮輔爲副修撰前望也
정조 13년 · 목
弘文館以副修撰柳文養連呈辭單啓請牌招察任敎以聞有實病許遞上番番次苟艱在外人員竝許遞前望單子入之待下批牌招推移入直
정조 13년 · 강
以具㢞爲大司憲李身晦爲執義前望也
정조 13년 · 목
閔鍾顯違召兪漢謨實病竝許遞故也
정조 13년 · 강
命注書徐有聞拿囚該府
정조 13년 · 목
因假注書望筒敎曰年少骨勁之人養痾如癃老者實官除拜之後前後仕進不過若干日近來翰注無非殘骨而徐有聞卽其中最甚者堂后如無沈奎魯則注書皆以假官差出乎上注書旣命出病代出去下注書令該府拿囚令月令醫員救療待其差病草記請放仍令供職
정조 13년 · 강
推肅靖門禜祭奉審承旨
정조 13년 · 목
假注書柳師模書啓略曰臣承命馳詣肅靖門廉問摘奸則適値大雨神輿油遮日處處滲漏祭官排立所油遮日則又是破件沾濕殆遍故招致典設司進排官以下敎內油芚及布帳重疊遮覆之意各別分付爲先取油芚一部姑爲橫遮詣典祀廳奉審祭器則簠簋樽爵俱有滓汚拭之有痕故驚問其由則典祀官以爲俄纔洗滌未及淨乾又加淋洗自至潔淨云故以屢滌務潔之意更加申飭矣敎以油遮日之當初以弊件排設承旨不能申飭改備該官何足靑當該奉審承旨推考各門各別申飭遮帳地衣以新件用之祭器亦爲嚴飭精滌之意分付
정조 13년 · 강
命史官曺亨壽拿問重勘
정조 13년 · 목
亨壽以標信齎出閤外徑授院吏旋卽入去政院請勘有是命
정조 13년 · 강
命松坡鎭民金宗夏特爲賞加
정조 13년 · 목
賑廳啓言松坡民金宗夏及本里頭頭人招見詳問則頭頭人所告以爲宗夏頃當戊戌歉歲設粥捐財一洞之民賴以生活至于今年種種濟活無歲無之前後所費恰過五百餘石前浚民訴營邑之文蹟可徵聞其役名則曾經本府把總而亦出褒奬之義云宗夏本以微賤之人非有希望之心救民此多極涉嘉尙其在激勸之道宜有褒賞之典請令該曹考例稟處允之敎以今日政特爲賞加事分付吏曹旣不希賞於朝家又非求譽於洞里而救活之擧年年如是曾所罕聞之事仍令守禦使招見分付廣尹各別奬拔之意一體分付
정조 13년 · 목
因命勳囚單敎以考律以草記勘放○禁府以李命勳杖一百收贖告身盡行追奪放送啓允之敎以如有功議各減一等○禁府以命勳功議各減一等杖八十收贖奪告身三等啓
정조 13년 · 강
修撰李晴以其祖父病陳疏徑出批許往護
정조 13년 · 목
敎曰次對久未爲之再明日次對今日來會○予曰今番雨水挽近所無想必八路同然而湖南則以爲初六日得雨謂有沾潤之幸卿亦見其狀本乎右議政蔡濟恭曰臣亦得見而湖南無爲災之慮至於湖西內浦則低下處或有浸墊之患而關西水災幸丑後初有聖念軫於憂民至遣宣傳官慰諭周恤瞻聆俱聳竊不勝欽歎之至矣予曰今番恤典實遵先朝已行之例且考幸丑道啓以爲拔例奠接之道而身布還穀之蠲減亦是初有之恤典矣未知實效果能及民否左參贊金華鎭曰臣待罪西藩也啓聞水災而恤典卽下民果蒙惠今番優恤比前加等且平壤民人多饒衣食雖或若干被災無離析之患且道伯邑倅苟欲接濟則不患無周旋之道今番水災似不足爲慮矣予曰北道狀啓以爲不至十分判歉而伊後多日雨水連仍實有無窮之慮矣關東兩邑倅加分自首有何可罪之端且皆臨瓜則一道之中拈出請勘未知何所據也濟恭曰還穀加分本律嚴重而若或民多穀少之邑拘於法不爲闊狹則付種作農從何辦出乎臣待罪伊川時果緣農糧之乏絕不無加分於留穀伊時監司李裕身巡到本邑謂臣曰三陟倅朴師伯牢執半留之限初不容手以致民無種糧一道同豐而三陟獨歉云師伯素稱廉簡而膠固無變通弊至於此臣意則自首兩守令別無可罪之端矣近來左揆呈告如臣無似獨㤁鼎席凡於民國之務茫無知識豈非可悶乎予曰左相之向來一出爲念國體而不欲因仍亦爲無怪蓋人之爲言若是尋常慨然等說則猶可謂之官箴而今此臺言之二字或三字萬萬不可左相深引勢似然矣卿年位差尊精力不替民國之事予方一埤祛黨懲貪四字乃是節目間事已於初筵反復申諭卿若擔當做去所謂一夔足矣雖以拯米軍布事言之民國之有補豈有大於此者乎濟恭曰臣雖無狀豈不欲竭力奉承竊念憂民二字實爲急務而伏覩近日下敎聖聰無所不照字恤之念撫摩之方藹然於辭旨之表如臣者何足以輔相自處而仰贊乎祛黨二字前後承敎不啻申申惟臣一身不敢爲黨則是爲報答之道而三百年流來黨習豈可以一介微臣所能盡祛哉方今言言有黨事事皆私祛黨之敎恐無奉承之地至於懲貪一事苟有眞知的聞則大而請罪少而懲勵何所顧畏而目今風習雖謂無人不貪可也若欲移風易俗則是在敎化之導率伏望深留聖念焉予曰卿言然矣濟恭曰平壤漂戶至遣宣傳官發別餉穀以擧恤典聖澤所曁孰不感泣而第不以白給或還捧分以敎之臣恐日後有眩於擧行之患矣臣年前在竹山地聞宣傳官因上敎慰諭於被雹民人仍以倉穀分給而去民人輩認以白給感戴尤切及冬末以還穀樣督納民人擧皆缺望邑倅亦以爲悶而營門不敢上請臣目見其事心則知上意之必不如此而無奈何矣此後如有此等事自下有疑眩之端則必狀聞擧行之意請預爲出擧條定式從之予曰昔在先朝咸興數次失火民戶被災或百戶或二百戶特下會付穀加給之命故予於卽祚後又因咸興火災別施恤典以爲仰述之道而其後平壤水災及各道被災過多處便成按例之恤典竹山則係是初有之事故眩於擧行矣該府使及該道伯誰耶濟恭曰其時府使則李壽鵬監司則李亨逵矣予曰旣云恤典又令還納豈成說乎予又曰日前因洪州稅船臭載事有所處分卿其見之乎濟恭曰未之見矣戶曹判書徐有隣曰稅船去來狀啓例爲啓下戶曹故大臣無取見之事矣予曰未入啓之文書關由廟堂容或謂之權重而啓下文書每自各司擧行初不使大臣知之未知其可矣今番洪州稅船先以掛泊島嶼形止馳啓云云事異常格故處分亦出格外卿意以爲何如濟恭曰若與故敗有異拯米不至全棄則如是處分似好矣予曰曾聞李謙煥言洪州幾至莫可收拾之境云守宰頻易豈不可悶乎有隣曰船掛島嶼異於洋中致敗然不能護送責有所歸康津之晚時裝發亦不可無罪故方往復該道更令論報矣予曰參上武弁之積滯莫甚於近日故頃有下詢而卿等有備郞四窠從事官四窠變通之論矣然備郞卽大臣衙門自辟之窠而使兵判主管捕廳從事責任不輕而勿令該大將擬差終涉苟簡矣濟恭曰臣意則備郞差出之時則大臣取才於時任實職中取其文識爲好若使兵曹差出則似不免苟充之患矣予曰當止今番而已卿等認爲永作定式乎武弁積薪雖可念而官方變通亦不輕只從目下區處更爲依前自辟爲宜矣訓將之意何如訓鍊大將李柱國曰八窠加出雖爲疏滯之政而苟簡之歎果如聖敎矣予曰武參上之如是積滯果何故也柱國曰參上武臣甄復之歧不過數三而每歧中當擬之人逐事增加若使兵批循次差擬毋或踰越則好矣而患不如此故以致積滯之患矣予曰備郞今雖爲實職而自兵批不卽遷輔又如內乘實職之無路遷除則安在其變通之意也且年來以備郞出六人姑付虛司果其窠則付之兵批者屢矣頃聞兵判言如李駿德者實職則公然見失未得甄復今至五六年云豈不可矜乎今番則有別般區處然後可免漸次積滯卿有商量否柱國曰今番都政堂上元定五窠外就曾經三品守令滿三十朔之中陞擬堂上則堂下窠自有優餘矣詢于大臣濟恭曰雖曰武班資級宜愼且爲一人之陞擢不念迎送之弊其豈可乎予曰大臣所奏固好而訓將之言可謂足備一說矣又曰先朝遺澤及人者深雖靺韋之列咸囿陶甄之化而至於宣傳官之罪汰不少饒貸伊時西銓之政宣傳官望每不下一二矣惟予寡昧無能繼述而雖於武弁之有罪當汰者不能無不忍之心上行下效未有據法勘罪之事故窠出絕罕其弊至於復職之無階予則曰參上積菀職由於此矣○濟恭啓言前因居昌民人擊錚有還穀釐弊之命矣卽見慶尙監司洪檍狀啓則以爲該邑還穀因朝令數年內所減爲二萬八百七十餘石實留爲七萬五千一百六十餘石故其中米三千五百石太五百石租一萬六千石更爲除減又以盡分穀七千三百餘石換錄於沿邑半分穀俾除應分之數而毋論移貿移輔二萬包之一時區處決非容易之事自今秋期以明年每年一萬石酌定減數其中五千石趁春初移輔五千石從巿直發賣移貿沿邑今年明年漸次除減應分穀耗條依昨冬例年年盡數作錢使元還分留之數無過於五萬五千石則該邑糴弊可以永除昨冬發賣未區處條米租價錢四千九百四十三兩九錢今纔準捧而移貿已晚沿民恐或受弊待明春擧行事請令廟堂稟處矣山邑數萬石還穀一時區處事勢似難請依狀請施行從之又啓言南關若而邑今旣畢賑北關賑事亦當次第了當而繡啓以爲無一損瘠誠極奇幸第賑民皆無田惸獨之類其所延命專賴付賑賑畢則茫無依有而秋穀未登之前尤不可放心申飭道臣與繡衣曉諭列邑隨時救活恐合事宜矣從之○有隣啓言頃日賓對大臣以平澤鄕校位田考案出給事陳達蒙允矣郡縣鄕校之五結劃給雖載法典各邑校位之有土免稅自是前例取考收租案則本縣鄕校位田爲二結八十八負而不足爲二結十二負此則待本校自備土地後免稅一款自本道狀聞擧行之意請分付從之敎以已免稅處査實推給○禮曹判書鄭昌順啓言康陵參奉李膺擧年過七十一番肅謝後旋卽下鄕上來無期云請今姑改差從之又啓言今則雨意快晴禜祭連設不無瀆䙝之嫌在前如此之時亦有禜祭寢止仍行報謝之例請依此擧行敎以不但有前例凡報謝之擧除渄特敎進定則待立秋後卜日而立秋只隔數日神位版之更爲奉來亦近瀆䙝依前例今日受香仍行報謝獻官諸執事別爲塡差事分付銓曹○承旨洪仁浩啓言筵席坐次自有定式入侍兩司進伏之際做錯非細請推考從之司諫李壽咸避嫌而未承批答自奏退待仁浩請推從之仍敎曰不待批答遽秤退待事未前有不可以昧例言當該臺臣罷職持平李得休避嫌命勿辭亦勿退待
정조 13년 · 강
召見漢城判尹徐有防于重熙堂
정조 13년 · 목
有防啓言今此八江頹戶四郊病幕各部官逐日摘奸奔走無暇事役了畢間差祭姑爲安徐之意請分付銓曹從之敎以昨夏病幕摘奸不但勤勞可尙能免薰梁爲渠輩深喜又有頹戶摘奸之勞而昨冬木發賣時抄戶冒寒奔走今年潦水之病民頹戶摘奸晝夜役役古有城朝舂之語名以朝士又無過罪而如許苦惱有非血肉之身所可堪者朝家奬勤之典不施於此輩而何爲昨夏以後連當四五役者竝陞敍調用事分付銓曹
정조 13년 · 강
左議政李性源十五度呈辭賜批不允
정조 13년 · 목
批以日下累百言渙綸謂卿志之可挽朝上十五度巽牘慨予誠之未孚須體敷心之辭亟斷奉身之請民國之訏謨有賴政急輔相之殷須廟堂之協贊無人寧容老成之許退艱虞溢目方丙枕之靡安經濟關心況台席之久曠雖政令咸熙之日大官固自不輕在宵旰獨勞之辰重任豈可遽釋胡因愼節之旡妄有此辭巽之太過朝象邦猷非但可憂者一雅望䧏眷矧無宜去之三我不捨卿卿忍棄我休戚與共顧卿心自異他人機務多瘝而予望必待賢輔言實由中禮非假外於獻莫曰疾病古人盡鞠躬之忠論以行莊大臣無潔身之義所辭宜不允檢閱金祖淳製進
정조 13년 · 목
政院啓言吏曹假郞廳以承旨有闕政事取稟敎以貶坐後當日爲之番次苟簡違牌玉堂許遞今日政差出昨日在外玉堂許遞時現告不爲書八申馥以在外蒙遞又以前單受點政院事極爲駭然當該承旨從重推考○以魚錫定爲都承旨宋銓爲司諫李遇濟爲校理成種仁爲修撰宋翼孝爲副校理朴奎淳韓光植爲副修撰金思穆爲右尹邊得讓爲同義禁金履恭爲康陵參奉初仕也○政院以新除授修撰成種仁乘馹上來請下諭允之敎以近來在外玉堂有除輒皆過限此亦紀綱所在此後又復若此當此本律加等重勘以懲怠慢之習以此嚴飭
정조 13년 · 강
遞都承旨魚錫定以蔡弘履代之前堂也
정조 13년 · 목
錫定以實病上疏到院故也
정조 13년 · 강
賞嶺運穀效勞諸校
정조 13년 · 목
敎曰累萬色穀物自嶺運北無一包欠縮無一船狊載監色船格無一人致傷如今番之穩稅利涉不但前所未聞萬口就哺其喜可知今則入北形止畢到觀於狀辭南關二校領運之功北關二校通船之勞俱極嘉尙特竝賞加以示奬聳之意事下諭北伯及繡衣處騎船沙格南北何異依嶺南例施賞事令廟堂行會
정조 13년 · 강
罷副總管洪秉纉李文德職以金思穆任嵂代之前望也
정조 13년 · 목
總府以今日當爲中日習射而禜祭相値不得爲之啓敎曰祀典各有等品齋令亦有界限以朝家爲民之心久澇有傷稼之慮雖於將事之夕齋誠潔居至於各司擧行但當遵守舊例而已不稱齋戒忽請頙稟何也各司貶會法曹開坐及兵曹之取才試射皆如例擧行獨於中日措辭草記果何意義設或有頉稟謬例此不過禜祭之時多値下雨故耳今朝頗有霽意以此以彼難免昧然此草記還給當該堂上罷職捧納承旨推考
정조 13년 · 강
重推承旨李亨元仍命牌招入直
정조 13년 · 목
敎曰出肅之後忽又稱病出去向來事與李祖承事件雖同段落各異前此屢示區別則今於飭敎之下如是逡巡極爲駭然右承旨李亨元爲先從重推考仍卽牌招入直依昨日下敎違牌勿捧傳旨
정조 13년 · 강
以李敬五李埦爲副校理沈興永爲修撰李魯述李羲觀爲副修撰前望也
정조 13년 · 목
政院以玉堂上下番俱空啓敎以差祭及受由在外違牌人竝許遞前望單子入之待下批與疏批已下玉堂牌招推移入直
정조 13년 · 강
命勘放時因曺亨壽
정조 13년 · 목
敎曰時囚罪人曺亨壽以兼史誤傳之罪誠不輊遐方人何足責從重勘律以公罪脃放事分付
정조 13년 · 강
飭諸道守令毋得過限赴任
정조 13년 · 목
敎曰近見諸道守令到任狀啓今年潦水過限赴任固無怪矣往往有太遲滯處潦水前亦如此無難措辭登聞令該曹申飭諸道
정조 13년 · 목
敎曰日前書出傳敎而姑令置之追聞法文不但應在勿問之科該道臣若知分留法意之至嚴則雖新到之人有犯勿撓可也今以自首之臨瓜兩倅越法請勘若此則道內果無冒禁之守令乎欲令備郞押栍摘奸一二邑以考虛實該道伯推考摘奸發送前須卽首實狀聞事令廟堂嚴飭分付
정조 13년 · 강
同義禁魚錫定以病陳疏乞免享官賜㧗
정조 13년 · 목
㧗以本職已許遞矣
정조 13년 · 강
校理李遇濟陳疏乞郡賜批依施
정조 13년 · 목
宗簿寺啓言璿潦閣營建在於二去庚子材木朽傷全體傾仄請遣本寺郞廳改建允之
정조 13년 · 강
左議政李性源十六度呈辭賜批不允
정조 13년 · 목
批以纔諭屢度溫批謂卿心回今復荐上懇辭愧予誠淺卿雖有此請急之不一予則其奈難許者有三念昔校卜之初謂卿有綜理徵密之譽當今泮渙之日賴卿爲調劑酸醎之功惟其得之心者愷悌安詳所以措諸事而謹畏恬約況大任纔逾十數月而素蘊未攄一二分試以玆數事而言之不可遽一日而去矣若濟川作楫難容副乎之暫閑而長路推車況値首席之久曠時雨化爲霖潦方多痒稼之憂朝象迄無津涯未有奠枕之望使其君獨勞於上宜大臣不安于中於戲君臣貴相知心何可彌文之徒事疢疴自當勿藥宜思來章之亟收須回若浼之心勉副如渴之意所辭宜不允知製敎李東稷製進
정조 13년 · 강
命平山府罪人崔阿只酌放江華府罪人韓三昌嚴刑勘律
정조 13년 · 목
刑曹啓言因平山府殺獄罪人崔阿只獄事有大臣及本曹諸堂出意見條列以聞之命矣右議政蔡濟恭判府事李在協以爲朴女旣死無可質問四丹極謊決難憑信崔女自服必由於女人惡名無計掉脫不堪屢訊隨問隨服以爲速死之計若然則詳覆擧行決知不當然矣伏惟上裁云領府事金致仁判府事鄭存謙徐命善李福源金熤領敦寧洪樂性以病俱未獻議判書臣頤之以爲長赫之發告也四丹之證質也匡辰之輸情也俱爲此獄之根因而皆疑眩難明蓋崔女以年少之女爲人後妻早孀孤居跡同覉旅而主張稍饒之家貲率養前妻之長子其周恤宗族撫御奴僕難保其得其方而歡其心則適値事會轉相和附媤族先倡手標之事兩婢再證奸淫之跡衆惡皆歸牢不可破雖以向來營獄不美之說言之及其査驗仍以無實此足爲可徵之一端苟非然者同里至親之家旣有倫常變怪事未出之前擧族何不告官正罪若曰冤枉則何不叫訴官以白冤任其死生少無憤痛之意乎淫獄一邊姑爲擔置更就殺獄一邊別加究詰則豈無端緖之可執乎伊日家中匡善出他只有姑婦朴女之死出於此際旣非自刺又無別人則在家崔女其敢曰不知而將推諉於誰某乎此必有至不忍至難堪極冤憫極痛苦之事在於其間然後辦得一死若是無難使之至此崔女之所爲也諸趙之可證者婢屬之可覈者道臣親執按査期於得情之意請分付參判臣戇以爲以臣愚見依前結案如法處斷恐不可已參議臣天衡以爲至難辨者淫行也不可測者事變也匡辰雖已物故諸囚尙可更問以判付內辭意令道臣逐條詳査使死囚得以盡情獄體無至闕漏恐合事宜請以此分付道臣敎曰淫獄無間夫則不成獄殺獄無正犯則不成獄疑獄無緊證則不成獄此獄則淫也殺也疑也兼有而俱備一猶難貰三案牢成鐵案豈或以傅輕二字容說而間夫則匡辰云而已瘦死矣正犯則匡辰云而已瘦死矣緊證則匡辰云而已瘦死矣匡辰之隨問卽服常理之外朴女之冤死代殺公法之常而匡辰不在則渠之昭脫死者申雪無其路惟此淫殺疑三案將無出場之日此所以遍詢大臣獄官期欲究竟而後已無間夫無正犯無緊證而只誅一箇崔女曰是女爲三案原謀云爾則大非以其罪正其律與其殺之於然疑之跡無寧失之不經說者或以崔女之輸款爲持難之端而依俙遲晚漫漶着侤已死之匡辰亦然三尺何等公物而急於收殺不嫌苟艱其害反有甚於徑決之近於顚倒況本事則至淫䙝本罪則姑殺婦無論生者死者勒斷以眞有而實犯亦違敦俗重倫之政由前由後蔽一言曰不成獄當崔女則酌放事分付合施之律卿等廣考法文論理議處又啓言崔女旣命酌放則當以次律照勘而大明律有曰祖父母父母非理故殺子孫之婦者杖一百流二千里惟此法似可照擬請上裁從之又啓言因江華府殺獄罪人韓三昌獄事有除常格三堂各陳意見之命矣判書臣頤之以爲此獄因李東機一死疑歸三歧曰韓三昌之打踢也曰金就廷之着庫也曰致死人自縊也而三昌之拳衝旣無其痕着庫之蹴䠌不在要害況其死不在於拳衝着庫之際而在於北庫縊項之後則其死之不由三昌就廷而由於自經明矣掘檢之屍已爲十六朔體膚形色殆無餘存而定執實因勘結重獄實無其理雖以屍親言之渠之兄弟曾無的見而擊錚原情精神所湊專在三昌此等之獄付之罪疑不害爲審克之道而獄體至重不敢擅便請上裁韓三昌之獄路私毆李其乙方金就廷之獄中着庫雖無發現之跡其與人結怨侵虛獄囚之罪不可無嚴懲至於經歷朴一源卽當行檢而謂以處義仍以掩置致使獄情至今疑亂且檢獄重事不關於屍親官庭肆惡則以此引嫌尤是意外其罪狀依道啓拿處參判臣戇以爲此獄肯綮專在踢打自縊之眞僞而以踼打言之韓三昌金就廷互相元犯終無執一之論以自縊言之則檢狀中元無縊痕其自縊云者似必由於獄囚銷匠輩欲掩其納脛着庫瓦鑠壓蹴之跡道啓之以自縊執定未知其必然踢打根因不可不更加嚴覈究得情實云參議臣天衡以爲此獄旣無被打之刑又無自縊之形獄情有難定執而大抵昨日無病之東機一夜忽死於獄中而獄門深夜有非他人出入之時則致死委折不問於同宿之獄卒而於何究覈乎田訟逮獄認爲饒人則銷匠之侵虛久囚之毒刑必無所不至而及至奄忽之境便生驚㥘之心移置死者假作縊形者或不無是事兼有項上白痕明爲假縊之證則獄情尤涉可疑金就廷李其乙方李成祿等處各別窮覈伊日在獄諸囚亦爲窮覈則必有端緖之呈露請以此分付該道道臣敎曰此獄決折非三昌就廷之下手卽死者之自縊而三昌就廷眞箇贓證實無可執之端雖歸之自縊亦足疑晦大抵死邊較緊殺邊較歇反復參究無出於疑輕二字設令三昌就廷有下手之事難別當下結果之人則所謂正犯將何執定乎就廷本獄元犯外仍以前罪嚴飭同推而死囚之侵虛輕囚事飭禁何如則無論殺與不殺乃敢有此犯手所爲萬萬痛惡令道伯除尋常親執嚴刑次次準三次後還送該府三昌由渠之律烏得免乎特以年老姑從生科令道伯嚴刑勘律該經歷拿處事依施令該府嚴處以示重人命之意干連李其乙方李成祿等侵虛獄囚可謂同惡相濟亦令道伯分輕重各別嚴刑照勘後狀聞事分付
정조 13년 · 강
勘放時囚曺亨壽
정조 13년 · 목
該府以時囚罪人曺亨壽杖一百收贖放送啓允之
정조 13년 · 강
開折京外殿最于重熙堂
정조 13년 · 목
京畿監司趙鼎鎭殿最江華經歷朴一源待勘上京不參貶坐金浦郡守尹龜錫治績固優病報何數陽城縣監李榏政固謹拙事或疏忽平丘察訪金喜慶損體宜略竝中原春監司李度默殿最杆城郡守李在沆志切願治跡近避事橫城縣監具世元素取謹拙何遽顚錯平陵察訪崔慶鎭引滿宜警竝中忠淸監司權欕殿最大興郡守金絅采久矣寬簡勖哉綜密文義縣監李義寅治固尙嚴事胡持疑鎭川縣監李景愚躁擾稍定面飭有效結城縣監魚錫齡威足制猾勉在節飮林川郡守尹昹所貴慈諒益勉嚴束竝中槐山郡守鄭存玉早衰而惛難責吏事下黃海監司李洪載殿最瑞興府使韓栢林旣謹修擧宜勉恬約信川郡守李義鳳志雖圖報病或妨務康翎縣監李東鉉政規方成報辭何錯靑丹察訪洪成源固滯可警竝中全羅監司尹行元殿最樂安郡守宋觀休吏旣束濕嬖何招謗光陽縣監黃顯基固多長處奚取瑣謗興德縣監禹拓夏邑瘼欲祛倉逋盍察高敞縣監柳頤玄展也詳明勖哉簡重茂長縣監李宗爀政多恪勤事或疏率谷城縣監柳正養做治固難匪剛莫可獒樹察訪文燦奎糶政盍愼竝中珍島郡守尹▣居官雖善禁津胡弛海南縣監申處文棍何擅用解又太濫竝下平安監司鄭昌聖殿最鐵山府使洪百游局弊手生姑觀來效熙川郡守李厚在謗以賄聞先示薄警竝中慶尙監司洪檍殿最密陽府使曺翬振屢飭不還宜有警靑巨濟府使許▣昔聞牢實今何委靡咸陽郡守金魯岳蠲役可尙庇吏何過開寧縣監李義肅旣察民隱盍飭奴橫鎭海縣監李宅觀邑殘人微瑣謗姑恕沙斤察訪安宗孝事或柔弱召村察訪李師漢何不自斷竝中醴泉郡守洪秉文政委下吏害歸小民南海縣令李默運稅錢預捧海戶加斂禮安縣監徐有器引滿害政運板駭聽熊川縣監李之英奸鄕用事册容招謗竝下咸鏡監司李秉模殿最淑陵參奉金家鐉疏率宜警穩城府使鄭潤弼旣飭關饑盍察鹽怨德源府使趙▣微疾宜略願治則誠文川郡守李師曾誠切愛民疾奈妨務竝中○因總戎廳褒貶啓本敎曰在昔總帥訓中互相往來之時挨次至嚴猶不敢然續兵將圖說旣出之後事體尤異無論如此如彼邊倅厭避國典有卽其地定配之文況戎垣乎近來弊習將媚卒卒侮將所謂紀律二字束閣久矣朝家亦豈效尤見此無嚴之習任其所爲乎總戎中軍白東俊令總戎使開坐本營拿入嚴問無端厭避以至不參居中之罪如不直招限十度嚴棍後草記事卿其知悉○總戎廳啓言中軍白東後拿入嚴問則所供以爲渠今月初一日自總府直所署癨猝發待少差欲爲投刺矣伊後痢症添重適値褒貶當頭果未能參坐此外實無可違之辭云矣觀其供辭則其所不參雖因實病之難强嚴問之下獻避委折終不直招極爲可駭嚴棍十度矣○因御營廳褒貶啓本敎曰旣無公頉之可言居在一舍之地無端不參極爲可駭此啓目還給今日內更爲磨勘○御營廳啓言軍色從事官成種仁屢度嚴飭使之待令而終無變動至以被罪爲限云事體駭然請令該府拿問處之敎曰限罪之處義果何意思如不進去豈可拿處而止當令兵曹決棍以此嚴飭又以本廳從事官等褒貶更爲磨勘啓敎曰屢次下敎之下今始參現磨勘從事官所爲萬萬駭然紀綱所在不可以己磨勘置之當該從事官成種仁施以刊削之典○因訓鍊都監褒貶啓本敎曰雖曰公頉御營廳旣有申飭軍色從事官之不參不可仍置今日更爲磨勘○訓鍊都監啓言軍色從事官李晚秀屢度催促謂以被罪爲限終不來參萬萬駭然謂令該府拿問嚴處敎曰飭敎之下敢引不當引之嫌限罪不參寧有如許事體乎萬萬駭然爲先汰去西道參軍令兵曹啓下使之令日內褒貶磨勘從事官之代卽爲差出旣有成命待下批仍卽磨勘後卿等退去又以本局從事官及禁松參軍等褒貶更爲磨勘啓
정조 13년 · 강
命海伯三聖祠墻垣更加精築